Hoplit - Wikipedia, déi fräi Enzyklopedie

# Hoplit

### Vu Wikipedia, der fräier Enzyklopedie.

Gravur vun enger Bronzestatu vun engem Hoplit.

En Hoplit (algr.: ὁπλίτης / hoplítês, vun ὅπλον / hóplon « Waff ») war am Ale Griicheland e schwéier bewaffneten Zaldot, am Géigesaz zum γυμνής / gumnếs an dem ψιλός / psilós, déi liicht bewaffnet waren. D'Hoplite waren traditionell de Schwéierpunkt vun der griichescher Arméi.

D'Hopliten hunn an enger zouener Formatioun gekämpft, der Phalanx. De Kampf a Phalangen war awer och scho virun den Hopliten üblech, doriwwer erzielt och den Homer. Duerch d'Verbreedung vum charakteristeschen Hopliteschëld huet sech d'Kampfweis lues awer sécher verännert. Beim Homer war d'Schluecht nach e flexibelt Hin an Hir. Wann eng Arméi an d'Flucht geschloë gouf, sou konnt si sech nees sammelen, an e Géigenugrëff starten.

Mam Hopliteschëld ass de Kampf méi statesch ginn. Wann eng Säit an d'Flucht gedriwwe gouf, sou war d'Schluecht entscheed, well vill Kämpfer op der Flucht hirt schwéiert Schëld ewechgehäit hunn. En neie Kampf ouni Schëld war net méiglech. D'Schluechte goufen doduerch méi rau, mee och méi séier an ët gouf och meeschtens en eendeitege Gewënner. D'Dauer vun enger Hopliteschluecht léisst sech awer net ausrechnen. Antik Quelle schwetzen zwar dacks vun enger "laanger Dauer", mee dëst ass schwéier ze deiten.

„Erfonnt“ gouf d'Phalanx vun den Hopliten duerch d'Spartaner am Zweete Messenesche Krich ëm 640 v. Chr. Och déi fréisten Duerstellung vun der Phalanx vun den Hopliten, déi sougenannte Chigi-Kan, staamt aus dëser Zäit.

Hoplite waren urspréngéech och d'Zaldote vun de réimesche Legiounen bis dës am 4. Joerhonnert virun allem de Pilum benotzt hunn. Och d'Etrusker an d'Karthager hunn dem Staat als Hoplit no griicheschem Virbild gedéngt, d'Perser haten eng ähnlech Trupp. Déi fréi Triarii hunn och eng hoplitenähnlech Ausrüstung ugedoen.

## [Änneren] Ausrüstung

E spartaneschen Hoplit.

Déi komplett Bewaffnung vun engem Hoplit gouf Panhoplie (algr.: panhoplia) genannt, wat esouvill heescht wéi Allbewaffnung (pan = all, hoplon = Waff). Déi wichtegst Waff vun engem Hoplit war säi grousst ronnt Schëld, wat Aspis genannt gouf, an de ganzen Uewerkierper bedeckt huet. D'Schëld gouf aus Holz gemaach, an üblecherweis mat Bronze iwwerzunn, an hat ongeféier 1 Meter am Duerchmiesser. D'Ugrëffswaffe waren eng Stousslanz (δόρυ / dóry) mat enger Spëtzt aus Stol (am 7. an am 6. Joerhonnert gouf dës zum Deel duerch e méi kuerze Speer ergänzt) an e Schwert (ξίφος / xíphos) fir de Fall, datt d'Lanz am Nokampf gebrach ass. D'Lanz war ëm déi 2 Meter laang, de Speer ëm déi 1,5 Meter. Bei de Schwerter koumen e puer Modeller zum Asaz. Nieft engem Kuerzschwert war och en Hiebschwert (kopis, machaira) am Gebrauch, wou d'Spëtzt no vir ofgewénkelt war.

Dobäi koume Schutzwaffe wéi den Helm (κράνος / krános), Beeschützer (κνημῖδες / knêmĩdes) aus Bronze souwéi e Broschtpanzer (θώραξ / thốrax) – dëse war ursprénglech aus Bronze oder Lieder, zënter dem 5. Joerhonnert war ët e Léngepanzer. Zousätzlech Bewaffnunge wéi Uewer- an Ënneraarmschinnen, Uewerschenkel- a Foussschutz koume virun allem am 6. Joerhonnert bei grousse Kämpf zum Asaz. Spéider goufe si ewech gelooss, fir méi beweglech ze sinn. Zënter dem 4. Joerhonnert goufen d'Beeschinnen och dacks durch eng Zort "Stiwwel" aus Lieder ersat. Well dës Ausrüstung deier war, konnte sech natierlech nëmmen déi räich Bierger esou Rüstunge leeschten. Bei den Hopliten, déi net zum Adel gehéiert hunn, schénge méi einfach Ausstattungen üblech gewiecht ze sinn. Op Reliefen op Griewer vum 5. a 4. Joerhonnert si méi einfach Bewaffnungen och duergestallt. Dës Hopliten haten en Helm, deen esouguer duerch en décke Filzhutt (pilos) konnt ersat ginn, e Schëld an eng Lanz. De Wäert vun enger Hopliterüstung léisst sech kaum a Relatioun zu moderne Suewäerter setzen, well zum wirtschaftlechen Opwand ze wéineg Notizen an der antiker Literatur ze fanne sinn.

Jonke Mann mat der kompletter Panoplie vun engem Hoplit, 350–325 v. Chr.

Ët war üblech, charakteristesch Zeechen op d'Schëlder ze maachen, déi sech vu Polis zu Polis ënnerscheed hunn. D'Schëlder vun den Atheneschen Hopliten haten zum Beispill eng Eil, bei den Thebaner war ët eng Sphinx a bei de Spartaner en Λ, de griichesche Buschtaw Lambda (fir Lakedaimon). Wéivill Kämpfer vun enger Phalanx d'Zeechen op hire Schëlder haten, a wéiwäit dës Zeechen uniform waren, ass net kloer. Op athenesche Vasebiller gesäit een eng ganz Bandbreed vun Zeechen, déi och net ëmmer e Bezuch zu der Stad selwer haten. Och bei anere Waffe gouf ët éischter Individualitéit.

Zënter dem Iphikrates goufen d'Speerer méi laang, an oval Theuros-Schëlder koumen zum Asaz. Schwéier Hopliten hunn e Kettenhiem ugedoen.

## [Änneren] Politesch Bedeitung an der Polis Athen

No der Reform vum Solon kruten d'Hopliten zu Athen en direkte politeschen Afloss. An der Staatsform, déi hien op d'Bee gestallt hat, déi sougenannten Timokratie, war net méi den Adel eng Viraussetzung fir politesch Ämter ze bekleeden, mee d'Verméigen1. Well prinzipiell jiddferee genuch Sue konnt zesummebréengen, fir sech d'Ausrüstung vun engem Hoplit ze leeschten, stoung domadder och prinzipiell jiddferengem den Opstig an déi politesch aktiv Klass op.

An demokrateschen Zäiten, wou de Status als Hoplit net méi d'Deelhuelen un der Politik no "ënne" beschränkt huet, konnten Athener ouni Besèetz eng Ausrüstung am Zeughaus an der Stad kréien. Well all Phyle hir Kampfeenheet (500 v. Chr. ca. 1000 Hopliten) gestallt huet, hat all Bierger d'Wiel, op hien op enger Triere oder an der Phalanx dinge wollt.

## [Änneren] Literatur zum Thema

- Giovanni Brizzi, Le Guerrier de l'Antiquité classique : de l'hoplite au légionnaire, Éd. du Rocher, 2004.
- Pierre Ducrey, Guerre et guerriers dans la Grèce antique, Hachette, Paräis, 1999.
- Jean-Claude Poursat, La Grèce préclassique, des origines à la fin du VIe siècle, Seuil, Paräis, 1995.
- Johann Peter Franz, Krieger. Bauern, Bürger. Untersuchungen zu den Hopliten der archaischen und klassischen Zeit, Frankfurt am Main, 2002.
- A. M. Snodgrass, „The Hoplite Reform and History“, in: Journal of Hellenic Studies 85, 1965, S. 110-122.

## [Änneren] Um Spaweck

| Commons: Hoplit – Biller, Videoen oder Audiodateien

- (de) Den Hoplit an der klassescher Period.
- (de) E spartaneschen Hoplit.
- (de) Griechische Hopliten - die schwere Infanterie des Altertums.

## [Änneren] Notizen a Referenzen

1: Vgl. Zeugiten.

| Hellenopedia – All d'Artikelen op der Wikipedia zum antike Griicheland.

Vun "http://lb.wikipedia.org../../../h/o/p/Hoplit.html"

Kategorie: Algriichesch Militärgeschicht

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Asturianu
- Bosanski
- Català
- Česky
- Dansk
- Deutsch
- English
- Español
- Français
- Suomi
- עברית
- Hrvatski
- Magyar
- Íslenska
- Italiano
- 日本語
- Македонски
- Nederlands
- ‪Norsk (bokmål)‬
- Polski
- Português
- Русский
- Srpskohrvatski / Српскохрватски
- Slovenščina
- Српски / Srpski
- Svenska
- Türkçe